b'\n_START_ARTICLE_\nChinvali\n_START_SECTION_\nIme\n_START_PARAGRAPH_\nNaziv Chinvali dolazi od gruzijskog naziv Krchinvali (\xe1\x83\xa5\xe1\x83\xa0\xe1\x83\xaa\xe1\x83\xae\xe1\x83\x98\xe1\x83\x9c\xe1\x83\x95\xe1\x83\x90\xe1\x83\x9a\xe1\x83\x98) \xc5\xa1to u prijevodu zna\xc4\x8di \xe2\x80\x9ezemlja grabova\xe2\x80\x9d, \xc5\xa1to je i povijesni naziv za ovo mjesto. Od 1934. do 1961., grad se zvao \xe2\x80\x9eStaljiniri\xe2\x80\x9d (gruzijski: \xe1\x83\xa1\xe1\x83\xa2\xe1\x83\x90\xe1\x83\x9a\xe1\x83\x98\xe1\x83\x9c\xe1\x83\x98\xe1\x83\xa0\xe1\x83\x98, ruski: \xd0\xa1\xd1\x82\xd0\xb0\xd0\xbb\xd0\xb8\xd0\xbd\xd0\xb8\xd1\x80\xd0\xb8), prema Staljinu. Oseti danas grad nazivaju Chinval, izostavljaju\xc4\x87i slovo \xe2\x80\x9ei\xe2\x80\x9d na kraju koje ozna\xc4\x8dava nominativ u gruzijskom jeziku). Neslu\xc5\xbebeno se grad naziva \xc4\x8creba.\n_START_SECTION_\nPovijest\n_START_PARAGRAPH_\nPodru\xc4\x8dje dana\xc5\xa1njeg Chinvalija bilo je naseljeno u bron\xc4\x8danom dobu, za \xc5\xa1to danas postoje arheolo\xc5\xa1ki dokazi. Grad je prvi put spomenut u gruzijskom izvorima 1398., kao selo u Kartliju. Po\xc4\x8detkom 18. stolje\xc4\x87a ovo je bio manji grad s ve\xc4\x87inskim kmetovskim stanovni\xc5\xa1tvom. Rusko Carstvo je pripojilo Chinvali 1801., zajedno s ostatkom isto\xc4\x8dne Gruzije. Zbog polo\xc5\xbeaja na trgova\xc4\x8dkom pravcu koji je povezivao sjeverni Kavkaz s Tbilisijem i Gorijem, Chinvali je prerastao u manji trgova\xc4\x8dki grad s iznimno etni\xc4\x8dki izmije\xc5\xa1anim stanovni\xc5\xa1tvom kojeg su sa\xc4\x8dinjavali \xc5\xbdidovi, Gruzi, Armenci i Oseti._NEWLINE_U revolucionarno vrijeme izme\xc4\x91u 1918. i 1920., ovdje su se odvijali sukobi izme\xc4\x91u snaga tada\xc5\xa1nje kratko\xc5\xbeivu\xc4\x87e Gruzijske Demokratske Republike i osetskih seljaka koji su bili podbornici bolj\xc5\xa1evizma. Sovjetska vlast je tada uspostavljena napadom Crvene armije u o\xc5\xbeujku 1921. godine. Godinu dana kasnije, Chinvali je progla\xc5\xa1en glavnim gradom Ju\xc5\xbenoosetske autonomne oblasti unutar Gruzijske SSR. U tom razdoblju grad su naselili Oseti iz ruralnih krajeva, zbog \xc4\x8dega je nakon nekog vremena ovo postao grad s ve\xc4\x87inski osetskim stanovni\xc5\xa1tvom. U sovjetsko vrijeme grad se razvio u industrijsko sredi\xc5\xa1te, a u njemu je otvoreno nekoliko kulturnih i obrazovnih institucija. Prema zadnjem popisu stanovni\xc5\xa1tva u SSSR-u koji je bio 1989. godine, u Chinvaliju je \xc5\xbeivjelo 42.934 stanovnika._NEWLINE_Za vrijeme gruzijsko-osetskog sukoba nakon pada SSSR-a, u gradu su se odvijali oru\xc5\xbeani sukobi izme\xc4\x91u gruzijskih i osetskih snaga. Prema sporazumu o prekidu vatre iz So\xc4\x8dija 1992. godine, Chinvali je ostao pod osetskim nadzorom.\n_START_SECTION_\nSukob 2008. godine\n_START_PARAGRAPH_\nNakon napada gruzijskih snaga na Ju\xc5\xbenu Osetiju i bombardiranja Chinvalija od strane gruzijskog topni\xc5\xa1tva, u sukob se umje\xc5\xa1ala ruska vojska koja je u\xc5\xa1la u grad i napala gruzijske snage. Sveukupno je bitka trajala tri dana, a zavr\xc5\xa1ila je pobjedom ruskih i osetskih snaga nad gruzijskom vojskom koja se povukla iz grada. Tijekom ove bitke grad je velikim dijelom o\xc5\xa1te\xc4\x87en.'